รายงานของคณะกรรมการตรวจสอบ

เรียน ท่านผู้ถือหุ้น บริษัท เอ็นอีพี อสังหาริมทรัพย์และอุตสาหกรรม จำกัด (มหาชน)

คณะกรรมการตรวจสอบของบริษัท เอ็นอีพี อสังหาริมทรัพย์และอุตสาหกรรม จำกัด (มหาชน)
ประกอบด้วยกรรมการอิสระของบริษัทจำนวนทั้งสิ้น 3 ท่าน ซึ่งทุกท่านเป็นผู้มีความรู้ความสามารถ
ความเชี่ยวชาญ และประสบการณ์เฉพาะด้าน
และมีคุณสมบัติครบถ้วนตามกฎบัตรของคณะกรรมการตรวจสอบโดยมี พลเอก นฤนาท
กัมปนาทแสนยากร เป็นประธานกรรมการตรวจสอบ พลเอก เสงี่ยม สวางควัฒน์ และพลเอก
ปริญญา ชัยสุกวัฒน์ เป็นกรรมการตรวจสอบ โดยกรรมการตรวจสอบของบริษัททั้ง 3 ท่าน
ไม่มีส่วนร่วมในการบริหาร รวมทั้งไม่ได้เป็นผู้บริหาร พนักงาน หรือลูกจ้างของบริษัท

ในปี 2554 ที่ผ่านมา คณะกรรมการตรวจสอบได้มีการประชุมรวม 6 ครั้ง
โดยได้รายงานผลการประชุมต่อคณะกรรมการบริษัททุกครั้ง ทั้งนี้
คณะกรรมการตรวจสอบได้ดำเนินการตามหน้าที่ความรับผิดชอบโดยสรุป ดังนี้

1. สอบทานรายงานทางการเงินรายไตรมาสและประจำปี 2554
และความเพียงพอของการเปิดเผยข้อมูลของบริษัท ในกรณีที่เกิดรายการเกี่ยวโยง
หรือรายการที่อาจมีความขัดแย้งทางผลประโยชน์เพื่อให้มั่นใจว่างบการเงินของบริษัทมีความถูกต้อง
และเป็นไปตามมาตรฐานการบัญชีที่รับรองทั่วไป
โดยประชุมพิจารณาร่วมกับผู้บริหารในสายงานการบัญชีและการเงิน
และประชุมร่วมกับผู้สอบบัญชีภายนอกของบริษัท
เพื่อพิจารณารายงานข้อสังเกตจากการสอบทานหรือตรวจสอบงบการเงิน

2. สอบทานระบบควบคุมภายในและการตรวจสอบภายใน
โดยประชุมร่วมกับผู้ตรวจสอบภายในและผู้สอบบัญชีภายนอก
โดยเน้นความเป็นอิสระของผู้ตรวจสอบภายในและผู้สอบบัญชีภายนอก ให้ครอบคลุมความเสี่ยง
ซึ่งฝ่ายบริหารได้พัฒนาระบบการควบคุมภายในด้านต่างๆให้ครอบคลุมและสามารถตรวจสอบได้
มีการกำหนดกฎระเบียบให้เหมาะสม เพียงพอ และเป็นไปอย่างมีประสิทธิภาพ
ตลอดจนให้ความเห็นชอบในการพิจารณาแต่งตั้ง โยกย้าย เลิกจ้างหัวหน้าหน่วยตรวจสอบภายใน

3.
ทบทวนการกำกับการปฏิบัติของบริษัทให้เป็นไปตามแนวทางที่กำหนดไว้ตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายอื่นที่เกี่ยวข้องกับธุรกิจของบริษัท

4.  พิจารณาคัดเลือก และเสนอแต่งตั้งผู้สอบบัญชีของบริษัท
    รวมถึงพิจารณาเสนอค่าตอบแทนของผู้สอบบัญชี ประจำปี 2555

5.  จัดทำรายงานของคณะกรรมการตรวจสอบ โดยเปิดเผยไว้ในรายงานประจำปีของบริษัท

คณะกรรมการตรวจสอบได้ปฏิบัติหน้าที่อย่างเป็นอิสระจากกรรมการบริษัท
และฝ่ายบริหารโดยให้ความสำคัญกับการควบคุมภายใน เพื่อให้บริษัทมีการกำกับดูแลกิจการที่ดี
และมีการควบคุมภายใน ที่เพียงพอและเหมาะสมกับการดำเนินธุรกิจ
รวมทั้งได้รายงานผลการปฏิบัติงานต่อคณะกรรมการบริษัทอย่างสม่ำเสมอ
ในรอบปีที่ผ่านมาคณะกรรมการตรวจสอบมีความเห็นว่า
บริษัทมีระบบควบคุมภายในที่เหมาะสมและมีประสิทธิผล
มีการดำเนินงานที่สอดคล้องกับข้อกำหนดกฎหมายที่เกี่ยวข้องกับการประกอบธุรกิจของบริษัท
รายการที่เกี่ยวโยงกันมีความสมเหตุสมผล
เป็นไปตามหลักเกณฑ์ที่กำหนดและมีการเปิดเผยข้อมูลอย่างเพียงพอ
และงบการเงินของบริษัทได้จัดทำขึ้นตามหลักการบัญชีที่รับรองทั่วไป เชื่อถือได้

สำหรับปี 2555
คณะกรรมการตรวจสอบได้พิจารณาผลการปฏิบัติงานและความเป็นอิสระในการปฏิบัติหน้าที่ของผู้สอบบัญชี
รวมถึงความเหมาะสมของค่าตอบแทนแล้ว เห็นว่า ผู้สอบบัญชีได้แสดงความเห็น
และข้อเสนอแนะที่เป็นประโยชน์ทั้งในด้านการจัดทำรายงานทางการเงิน
และการควบคุมภายในจึงเห็นควรเสนอต่อคณะกรรมการบริษัท
เพื่อเสนอต่อที่ประชุมผู้ถือหุ้นพิจารณาแต่งตั้ง นายพจน์ อัศวสันติชัย ผู้สอบบัญชีเลขที่
4891หรือนางสาววันนิสา งามบัวทอง ทะเบียนเลขที่ 6838 หรือนายธนะวุฒิ พิบูลย์สวัสดิ์
ทะเบียนเลขที่ 6699 หรือนางสาวสุลลิต อาดสว่าง ทะเบียนเลขที่ 7517 หรือผู้สอบบัญชีท่านอื่นที่
ก.ล.ต. ให้ความเห็นชอบของบริษัท สอบบัญชีธรรมนิติ จำกัด เป็นผู้สอบบัญชีของบริษัทประจำปี
2555 ซึ่งนับเป็นปีที่ 6 ติดต่อกันที่บริษัทได้ใช้บริการจากผู้สอบบัญชีรายดังกล่าว
โดยมีค่าตอบแทนเป็นจำนวนเงิน 910,000 บาท

  [] ในนามคณะกรรมการตรวจสอบ

พลเอก

  (นฤนาท กัมปนาทแสนยากร)

  ประธานกรรมการตรวจสอบ

1 มีนาคม 2555